Fid-diskors tiegħu tal-ftuħ tradizzjonali ta’ sena forensi ġdida, il-Prim Imħallef Silvio Camilleri qal li kemm il-qrati u kemm il-media, għandhom il-funżjoni li jservu l-interess pubbliku kull waħda minnhom skont ir-rwol proprju tagħha fil-komunità iżda esprima tħassib għal ċertu rapportaġġ fi żmien riċenti. Huwa spjega li sa xi żmien ilu kienet teżisti konvenzjoni kważi assoluta li l-istampa ma tikkumenta xejn fuq każijiet pendenti taħt piena ta’ disprezz lejn l-awtorità tal-Qorti: il-famuża regola dwar sub judice. Qal li llum din ir-regola tilfet l-inflessibilita’ tagħha anki għaliex il-Qorti Ewropea għad-Drittijiet tal-Bniedem irrikonoxxiet li, tal-anqas f’kawżi ta’ natura ċivili, l-istampa ma hix prekluża, f’ċerti ċirkustanżi, milli tikkumenta fuq kawżi, anki pendenti, fejn ikun hemm element qawwi ta’ interess pubbliku. Żied li fl-aħħar żmienijiet, l-istampa f’aktar minn każ wieħed, addirittura timpenja ruħha f’kampanji preċiżi intiżi kjarament sabiex jippressaw għal riżultat preċiż fi proċeduri penali pendenti. Kampanji kjarament maħsuba sabiex jagħmlu pressjoni sabiex il-proċess ġudizzjarju jilħaq verdett partikolari. Il-Prim Imħallef stieden lill-istampa biex jikkunsidraw jekk meta jagħmlu dan ikunux verament qegħdin jaqdu l-interess pubbliku li għandu jkun il-miżura li bih titkejjel il-leġittimità tal-għemil tagħhom. Spjega li f’sitwazzjoni bħal din jekk il-Qrati joħorġu b’verdett li jikkorrispondi ma’ dak li tkun tippretendi l-istampa tinħoloq l-impressjoni li l-Qrati jkunu ċedew għall-pressjoni tal-Istampa. Minn naħa l-oħra, jekk il-Qrati jaslu għal verdett li ma jikkorrispondix ma’ dak pretiż mill-istampa jsiru akkużi, kif bl-aktar mod diffamanti saru minn ċerti nħawi, li l-Qorti ddeċidiet kif iddeċidiet biex bħal speċi tpattiha lill-istampa jew sabiex tidher li ma ċedietx għall-istampa. Sostna li kemm fl-ewwel kemm fit-tieni kaz l-awtorita’ u l-imparzjalita’ tal-Qrati tiġi mminata u mtappna u l-fiduċja tal-pubbliku fl-amministrazzjoni tal-ġustizzja togħdos ‘l isfel. Qal li madankollu l-membri tal-Ġudikatura ma humiex eżenti mill-kritika u bla ebda mod ma jrid jiskoraġġixxi kritika sobrija, oġġettiva u kostruttiva. Fid-diskors tiegħu l-Prim Imħallef irrefera wkoll għar-rapporti tal-Kummissjoni għar-Riforma Ħolistika tal-Ġustizzja u ż-żewġ rapport li saru mill-Ġudikatura li fihom ingħataw ir-reazzjonijiet tal-Ġudikatura għal dawk ir-rapporti u saru proposti alternattivi għal dawk tal-Kummissjoni. Fisser bħala pożittiv l-implimentazzjoni tar-riformi suġġeriti prinċipalment fil-qasam penali u l-emendi fil-liġijiet relattivi li jservu sabiex iħaffu l-proċeduri għalkemm qal li uħud mill-emendi għadhom ma daħlux fis-seħħ u wħud jistgħu jkunu problematiċi. Qal ukoll li fl-istess emendi għall-Kodiċi Kriminali l-liġi toħloq numru ta’ reati ġodda. L-emendi jaħsbu wkoll għal appelli mill-Avukat Ġenerali minn sentenzi ta’ liberatorja f’każijiet ta’ irregolaritajiet proċedurali jew interpretazzjoni jew applikazzjoni żbaljata tal-liġi li jkollhom impatt fuq il-verdett. Barra minn hekk ġiet estiża extra-territorjalment il-ġurisdizzjoni tal-qrati ta’ kompetenza kriminali fuq ċerti reati. Dan neċessarjament jagħti lok għal prosekuzzjonijiet ġodda u għal appelli ġodda u għalhekk għal żieda fix-xogħol tal-qrati. Huwa qal bħal ma diġa semma, huwa importanti li jsir studju tal-impatt possibbli fuq il-volum tax-xogħol tal-qrati sabiex wieħed jaħseb minn qabel għar-riżorsi umani u materjali sabiex jilqgħu għal dik iż-żieda u mhux nistennew li s-sitwazzjoni ssir kritika qabel jittieħdu l-miżuri neċessarji. Qal li tali eżami ma jirriżultalix li sar. Huwa semma wkoll il-liġi li tipprovdi għal possibilità ta’ reviżjoni ta’ care orders u sabiex l-istess rikorsi jiġu appuntati u deċiżi mill-Qorti tal-Minorenni fi żminijiet ferm qosra u l-abbozz intiż biex jirrimpjazza l-Att dwar Tfal u Żgħażagħ (Ordnijiet għall-Ħarsien) li qal ikomplu jżidu il-volum ta’ xogħol tal-qrati fosthom il-Qrati tal-Familja u tal-Appell sede inferjuri. Huwa stqarr li ma jarax kif dawn ser ikunu jistgħu ilaħħqu max-xogħol ġdid fiż-żmien stabbilit mingħajr ma jsofri konsiderevolment ix-xogħol sensittiv l-ieħor li ġia għandhom. Għalhekk tenna fuq il-ħtieġa  li meta tiġi maħsuba xi liġi għandu fl-istess ħin isir eżami taż-żieda tal-volum ta’ xogħol fil-qrati li dik il-liġi ser tiġġenera sabiex qabel tasal biex titħaddem dik il-liġi u mhux meta s-sitwazzjoni tiżviluppa fi kriżi. I l-Prim Imħallef Silvio Camilleri esprima sodisfazzjoni għaċ- ċaqlieqa tas-sigrieti tal-Imħallfin mill-bini prinċipali tal-Qorti għal binja oħra viċina li akkomodat kważi lill-Imħallfin kollha u lill-istaff awżiljarju tagħhom fl-aħħar ġimgħat. Qal li issa l-Imħallfin għandhom spazji akbar, aktar imdawwla u attrezzati u dan japplika wkoll għall-istaff tagħhom li ukoll għandhom dritt għall-ispazju tagħhom u wkoll għal xi ftit privatezza anki waqt il-ħin tax-xogħol. Żied li din iċ-ċaċlieqa kellha effett doppju għaliex b’hekk inħoloq ukoll aktar spazju fil-bini prinċipali u għalhekk wieħed għandu jaħseb li dan jista’ jġib ukoll disponibilità ta’ aktar spazju għall-Maġistrati u l-istaff tagħhom kif ukoll għal xi żieda fl-Awli. Naturalment kompla l-Prim Imħallef għad hemm xi ħwejjeġ żgħar li għad iridu jiġu indirizzati iżda bi ftit buona volonta’ u disponibilita’ minn kull naħa, jien fiduċjuż li dan isir. Il-President tal-Kamra tal-Avukati, Ruben Balzan fl-aħħar diskors tiegħu bħala President tal-Kamra, semma l-bosta inizjattivi li saru mil-kamra tal-avukati fosthom għat-tibdil fil-kors universitarju biex l-avukati joħorġu aktar preparati mill-Università. Fost il-bosta temi li semma l-avukat Balzan faħħar il-fatt li l-ġudikatura qed tmur dejjem aktar għal taħriġ u qal li f’dawn is-snin ra qabża fil-kwalità tal-ġudikatura. Dr Balzan madankollu innota b’dispjaċir li l-gvern baqa jaħtar l-ġudikanti u ma implimentax il-pariri li ngħata fir-rapport tal-kummissjoni għar-riforma tal-ġustizzja. Qal li jeħtieġ li l-gvern jieħu rwol sekondarju fil-ħatra ta’ ġudikanti. Qal li jekk l-għażla ta’ ġudikant toħloq kontroversja, din timmina l-fiduċja fil-ġudikatura. Qal wkoll li lanqas huwa ġust li ġudikant jibda l-ħidma tiegħu f’arja ta’ kontroversja.